જો કે એક પ્રસંગ હીરાને જીવનભર યાદ રહી ગયેલો. એ નવમા ધોરણમાં હતો ત્યારે એક નવો વિદ્યાર્થી નામે નિમેષ દાખલ થયો.વર્ગશિક્ષકે એને હીરા જોડે બેસાડ્યો. નિમેષને હીરો પહેલી નજરે ગમી ગયેલો. એટલે ખુશ થઈને એ બેઠો. રિસેસમાં નિમેષે હીરા જોડે મિત્રતા બાંધવાના હેતુથી વાતચીત શરૂ કરી. હીરાએ નિખાલસપણે કહ્યું કે પોતે ચમાર જાતિનો છે. રિસેસ પૂરી થતાં ક્લાસમાં જતાંવેંત નિમેષ પોતાનું દફતર લઈને ઊભો થઈ ગયો અને શિક્ષકને ગુસ્સાથી બોલ્યો, ‘સર, હું નવો છું એમ જાણીને તમે મને જાણી જોઈને અભડાવી દીધો. તમે લોકો મને ઓળખતા નથી કે હું કોનો દીકરો છું તે? તમને સૌને ખબર પડશે ને ત્યારે…’